CELEX: 32008D0060
Language: el
Date: 2007-12-21 00:00:00
Title: 2008/60/ΕΚ: Απόφαση της Επιτροπής, της 21ης Δεκεμβρίου 2007 , για τροποποίηση της απόφασης 2003/548/ΕΚ όσον αφορά τη διαγραφή συγκεκριμένων τύπων μισθωμένων γραμμών από τη στοιχειώδη δέσμη μισθωμένων γραμμών [κοινοποιηθείσα υπό τον αριθμό Ε(2007) 6635] (Κείμενο που παρουσιάζει ενδιαφέρον για τον ΕΟΧ)

18.1.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 15/32
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 21ης Δεκεμβρίου 2007
   για τροποποίηση της απόφασης 2003/548/ΕΚ όσον αφορά τη διαγραφή συγκεκριμένων τύπων μισθωμένων γραμμών από τη στοιχειώδη δέσμη μισθωμένων γραμμών
   [κοινοποιηθείσα υπό τον αριθμό Ε(2007) 6635]
   (Κείμενο που παρουσιάζει ενδιαφέρον για τον ΕΟΧ)
   (2008/60/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία-πλαίσιο) (1), και ιδίως το άρθρο 17 παράγραφος 1,
   την οδηγία 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών (οδηγία καθολικής υπηρεσίας) (2), και ιδίως το άρθρο 18 παράγραφος 3,
   Έπειτα από διαβούλευση με την επιτροπή επικοινωνιών,
   Εκτιμώντας τα ακόλουθα:
   
               (1)
            
            
               Στις 24 Ιουλίου 2003, η Επιτροπή ενέκρινε την απόφαση 2003/548/ΕΚ, της 24ης Ιουλίου 2003, για τη στοιχειώδη δέσμη μισθωμένων γραμμών με εναρμονισμένα χαρακτηριστικά, και τα σχετικά πρότυπα, που αναφέρεται στο άρθρο 18 της οδηγίας για την καθολική υπηρεσία (3). Στην εν λόγω στοιχειώδη δέσμη μισθωμένων γραμμών περιλαμβάνονταν δύο τύποι αναλογικών μισθωμένων γραμμών και τρεις τύποι ψηφιακών μισθωμένων γραμμών με ταχύτητες που φθάνουν έως 2 048 Kbit/s.
            
         
               (2)
            
            
               Με τη γενίκευση της μετάβασης σε νέες αρχιτεκτονικές δικτύων, οι αναλογικοί τύποι μισθωμένων γραμμών χάνουν πλέον την τεχνική σημασία τους. Η αυξανόμενη ζήτηση για ψηφιακές μισθωμένες γραμμές υψηλών ταχυτήτων άνω των 2 048 Kbit/s καλύπτεται από την αγορά. Η δημόσια διαβούλευση φανέρωσε ομόθυμη στήριξη εκ μέρους των κρατών μελών, των ενώσεων του κλάδου και των εμπλεκόμενων παραγόντων για τη διαγραφή των πέντε τύπων μισθωμένων γραμμών από την ισχύουσα στοιχειώδη δέσμη.
            
         
               (3)
            
            
               Το άρθρο 18 παράγραφος 3 της οδηγίας για την καθολική υπηρεσία προβλέπει ότι η Επιτροπή μπορεί να διαγράφει ορισμένους τύπους μισθωμένων γραμμών από τη στοιχειώδη δέσμη.
            
         
               (4)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής επικοινωνιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Με την παρούσα απόφαση, ο κατάλογος με τίτλο «Προσδιορισμός της στοιχειώδους δέσμης μισθωμένων γραμμών με εναρμονισμένα χαρακτηριστικά και τα σχετικά πρότυπα» διαγράφεται από το παράρτημα της οδηγίας 2003/548/ΕΚ.
   Άρθρο 2
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 21 Δεκεμβρίου 2007.
      
         
            Για την Επιτροπή
         
         Viviane REDING
         
         
            Μέλος της Επιτροπής
         
      
   
   
      (1)  ΕΕ L 108 της 24.4.2002, σ. 33. Οδηγία όπως τροποποιήθηκε με τον κανονισμό (ΕΚ) αριθ. 717/2007 (ΕΕ L 171 της 29.6.2007, σ. 32).
   
      (2)  ΕΕ L 108 της 24.4.2002, σ. 51.
   
      (3)  ΕΕ L 186 της 25.7.2003, σ. 43.